b'\n_START_ARTICLE_\nNarodni preporod\n_START_PARAGRAPH_\nNarodni preporod, ponekad i narodno bu\xc4\x91enje naziv je kojim se u nekim europskim narodima opisuje razdoblje romanti\xc4\x8darskog nacionalizma 18. i 19. stolje\xc4\x87a nadahnutog Rousseauom i idejama Johanna Gottfrieda Herdera. Ovi nardoni pokreti bili su pod sna\xc5\xbenim utjecajem Francuske revolucije iz 1789., a pravo na samoodre\xc4\x91enje i nacionalna svijest postat \xc4\x87e glavnim nositeljima njihove borbe. Ovi narodni preporodi za svoj \xc4\x87e cilj imati jezi\xc4\x8dno, kulturno i politi\xc4\x8dko osamostaljenje._NEWLINE_Narodni preporod, preporod ili nacionalno bu\xc4\x91enje su nazivi za nacionalne, kulturne i politi\xc4\x8dke pokrete koji nastaju u Europi u 19 stolje\xc4\x87u, osobito me\xc4\x91u narodima pod dominacijom drugih naroda, ili tu\xc4\x91ih dinastija i vlasti, te te\xc5\xbee politi\xc4\x8dkom ujedinjenju i vlastitoj nacionalnoj dr\xc5\xbeavi. Izrazi kao \xc5\xa1to su preporod ili bu\xc4\x91enje sugeriraju "usnulost" naroda u prepoznavanju i iskazivanju vlastitog identiteta, pa su kultura i obrazovanje prvi instrumenti ostvarivanja nacionalnih ciljeva. Te pokrete u pravilu najprije poti\xc4\x8du dru\xc5\xa1tvene elite, \xc4\x8desto i plemstvo i sve\xc4\x87enstvo, a postupno prerastaju u gra\xc4\x91anske pokrete te vode stvaranju sredi\xc5\xa1njih nacionalnih kulturnih ustanova, politi\xc4\x8dkih stranaka, oblikovanju dana\xc5\xa1njih nacionalnih individualiteta, te samih suvremenih dr\xc5\xbeava.'